ΓΡΑΠΤΗ ΕΡΩΤΗΣΗ E-2581/98

υποβολή: Philippe Monfils (ELDR) προς την Επιτροπή

(1 Σεπτεμβρίου 1998)

Θέμα: Βιασμός και επίθεση με ανήθικους σκοπούς εις βάρος παιδιών σε παιδικό σταθμό της Ευρωπαïκής Ένωσης

Η βελγική δικαιοσύνη απήγγειλε κατηγορία κατά δύο υπαλλήλων του παιδικού σταθμού Clovis, ο οποίος εξαρτάται από την Ευρωπαϊκή Ένωση, λόγω βιασμού και επιθέσεων με ανήθικους σκοπούς εις βάρος παιδιών που φιλοξενούνται στον παιδικό σταθμό αυτό.

Τα γεγονότα αυτά φαίνεται ότι συνέβησαν μεταξύ Ιανουαρίου και Ιουλίου 1997.

Εδώ και μήνες οι γονείς έρχονται αντιμέτωποι με μια συνωμοσία σιωπής, τόσο από την πλευρά της Επιτροπής, όσο και από την πλευρά του προσωπικού και της διοίκησης του παιδικού σταθμού.

1. Πότε πληροφορήθηκε η Επιτροπή με αυτές τις επιλήψιμες πράξεις στον παιδικό σταθμό;

2. Από ποιον τις πληροφορήθηκε;

3. Κατήγγειλε αμέσως τα γεγονότα στις βελγικές δικαστικές αρχές;

4. Ήλθε αμέσως σε επαφή με τους γονείς;

5. Έλαβε μέτρα ψυχολογικής κα/ή ιατρικής παρακολούθησης των παιδιών;

6. Προέβη αμέσως, προληπτικά, στην απομάκρυνση των υπόπτων; Ή μήπως οι ύποπτοι εξακολούθησαν να ευρίσκονται στον παιδικό σταθμό και αφότου ενημερώθηκε η Επιτροπή για τις επιλήψιμες πράξεις;

7. Η Επιτροπή δεν θεωρεί, άραγε, ότι είναι απαραίτητο να θέσει τέρμα στο ισχύον σύστημα σύμφωνα με το οποίο οι παιδικοί σταθμοί οργανώνονται και το προσωπικό τους επιλέγεται από οργανισμό ανεξάρτητο, στην ουσία, από την Ευρωπαϊκή Ένωση;

8. Πριν από ενδεχόμενη μεταρρύθμιση του συστήματος, έχει λάβει η Επιτροπή, λόγω αυτών των σοβαρών γεγονότων, μέτρα προκειμένου:

- να ενισχύσει τον έλεγχο της λειτουργίας των παιδικών σταθμών που εξαρτώνται από την Ευρωπαϊκή Ένωση;

- να ελέγξει την ποιότητα του προσλαμβανόμενου προσωπικού;

Απάντηση του κ. Liikanen εξ ονόματος της Επιτροπής

(16 Οκτωβρίου 1998)

1-2. Στις 29 Μαΐου 1997, ένας γονέας κατήγγειλε στη διεύθυνση του παιδικού σταθμού Clovis ότι το παιδί του υπήρξε θύμα κακής μεταχείρισης και, συγκεκριμένα, σεξουαλικής εκμετάλλευσης. Η Επιτροπή, η οποία ασκεί τη διαχείριση του παιδικού σταθμού, ενημερώθηκε σχετικά την ίδια ημέρα από το διευθυντή του παιδικού σταθμού Clovis που είχε δεχθεί τον καταγγέλλοντα γονέα.

3. Ναι, η Επιτροπή επικοινώνησε με τις δικαστικές αρχές μόλις της ανακοινώθηκαν στοιχεία σχετικά με την υπόθεση αυτή. Στη συνέχεια, προσέφερε την πλήρη συνεργασία της στις δικαστικές αρχές.

4. Ναι.

5. Οι γονείς αρνήθηκαν τη βοήθεια που τους πρότεινε η Επιτροπή να αναλάβει την ψυχολογική/ιατρική παρακολούθηση, προτιμώντας να απευθυνθούν σ' έναν ειδικευμένο εξωτερικό οργανισμό. Πάντως, η Επιτροπή συγκρότησε, με τη συνεργασία του Συλλόγου Γονέων των παιδικών σταθμών και της οργάνωσης "SOS enfants", ειδικές ομάδες ακρόασης για τους γονείς του παιδικού σταθμού Clovis.

6. Στις 28 Ιουνίου 1997 και μετά την υποβολή σχετικής καταγγελίας, η εισαγγελία των Βρυξελλών διέταξε τη διεξαγωγή ανακρίσεων. Το Γραφείο Ασφαλείας της Επιτροπής έλαβε αμέσως συντηρητικά μέτρα προκειμένου να προστατευθεί η ασφάλεια των παιδιών. Δεν διατυπώθηκαν αμέσως κατηγορίες κατά κάποιου συγκεκριμένου μέλους του προσωπικού του παιδικού σταθμού Clovis.

Οι δύο παιδαγωγοί, που στη συνέχεια θεωρήθηκαν ύποπτοι, είχαν τελειώσει τις συμβατικές τους υποχρεώσεις με την εταιρεία Esedra κατά τη λήξη του σχολικού έτους 1996-1997. Πήραν τις άδειές τους, ο ένας από τις 27 Ιουλίου και ο άλλος από την 1 Ιουνίου 1997 και, επομένως, δεν ήταν πλέον παρόντες στο Βέλγιο όταν άρχισαν να κυκλοφορούν ψίθυροι εναντίον τους. Κανονικά, είχε προβλεφθεί η ανανέωση των δύο συμβάσεων από τις αρχές Οκτωβρίου 1997 και μέχρι τα τέλη Δεκεμβρίου του ίδιου έτους, πράγμα που εξηγεί την επιστροφή τους στις 6 Οκτωβρίου 1997. Η διεύθυνση του ιδρύματος αποφάσισε, εκείνη τη στιγμή, να απομακρύνει τους δύο παιδαγωγούς και, στη συνέχεια, ακύρωσε την ανανέωση των συμβάσεών τους. Οι δύο παιδαγωγοί έπαυσαν να ασκούν επαγγελματική δραστηριότητα στον παιδικό σταθμό Clovis από τις 6 Οκτωβρίου 1997.

7. Από τους τρεις διοργανικούς παιδικούς σταθμούς των Βρυξελλών, δύο τους διαχειρίζεται απευθείας η Επιτροπή, ενώ υπεύθυνη για τη διαχείριση του τρίτου, του παιδικού σταθμού Clovis, είναι μία ιδιωτική εταιρεία βελγικού δικαίου, μετά από σχετική πρόσκληση υποβολής προσφορών. Η οργάνωση και η λειτουργία του παιδικού σταθμού Clovis καθώς και οι όροι πρόσληψης του προσωπικού του υπακούουν σε ποιοτικά κριτήρια που έχουν καθορισθεί σε συγγραφή υποχρεώσεων την οποία έχει συντάξει η Επιτροπή, και η εφαρμογή τους ελέγχεται τακτικά από τις υπηρεσίες της. Δεδομένου ότι τα κριτήρια αυτά είναι όμοια με εκείνα που εφαρμόζονται στους παιδικούς σταθμούς που διαχειρίζεται άμεσα η Επιτροπή, οι παρεχόμενες υπηρεσίες είναι ισοδύναμου επιπέδου. Κατά τη γνώμη της Επιτροπής, δεν υπάρχει σχέση αιτιότητας μεταξύ του τρόπου διαχείρισης ενός παιδικού σταθμού, δηλαδή της απευθείας διαχείρισης ή της υπεργολαβίας, και του γεγονότος ότι παρόμοια περιστατικά μπορούν να συμβούν σε κάποιο παιδικό σταθμό.

8. Κατά τα προηγούμενα έτη, η Επιτροπή δημιούργησε τις αναγκαίες προϋποθέσεις για έναν έλεγχο της λειτουργίας των παιδικών σταθμών προσαρμοσμένο στο υψηλό επίπεδο που απαιτείται από μια υπηρεσία που φιλοξενεί παιδιά μικρής ηλικίας. Μετά τα προαναφερόμενα γεγονότα και ιδίως εκείνα που συνέβησαν στον παιδικό σταθμό Clovis, οι προβλεπόμενοι διάφοροι τύποι ελέγχου, μεταξύ άλλων οι έλεγχοι της λειτουργίας και του προσλαμβανόμενου προσωπικού, διαδέχθηκαν ο ένας τον άλλο με τον προβλεπόμενο ρυθμό. Ωστόσο, η φύση των περιστατικών είχε ως συνέπεια τη διενέργεια συντονιστικών συνεδριάσεων και πιο εντατικών ελέγχων ad-hoc, με στόχο την περαιτέρω ενίσχυση της ασφάλειας και την εξασφάλιση της απρόσκοπτης διεξαγωγής των ανακρίσεων. Εξάλλου, η Επιτροπή συνεχίζει τις επαφές της με έναν ελεγκτικό οργανισμό των παιδικών σταθμών στην περιφέρεια των Βρυξελλών, το office national de l'enfance (ONE), με στόχο την καθιέρωση ενός συστήματος συνεργασίας όσον αφορά τον διαχειριστικό έλεγχο και τον προβληματισμό σχετικά με την κακομεταχείριση.